बोले- प्रभारी मैं हूं, मैं ही समाधान करूंगा, कमलनाथ का लेटर हो तो दिखाइए
Sachin Pilot Jaipur Anshan Vs Ashok Gehlot सचिन पायलट के अनशन मामले में उठे विवाद के समाधान का कांग्रेस प्रभारी सुखजिंदर सिंह रंधावा ने कमलनाथ के दखल से इनकार करते हुए खुद समाधान करने का दावा किया है।
सचिन पायलट के अनशन मामले में उठे विवाद के समाधान का कांग्रेस प्रभारी सुखजिंदर सिंह रंधावा ने कमलनाथ के दखल से इनकार कर दिया है। साथ ही खुद समाधान करने का दावा किया है। रंधावा ने पायलट मामले के समाधान के लिए कमलनाथ के दखल के सवाल पर कहा- मैं प्रभारी हूं तो मैं ही समाधान करुंगा। कमलनाथ की मुझे कोई जानकारी नहीं है। कमलनाथ का कोई लेटर हो तो दिखाइए।
कांग्रेस विधायकों से वन टू वन फीडबैक बैठकों के लिए जयपुर पहुंचे रंधावा ने दावा किया- पायलट मामले का उचित समाधान निकाला जाएगा। विधायकों से चुनावी पहलुओं काे लेकर बात होगी। सभी एकजुटता से फील्ड में उतरें इसके लिए प्रभारी के तौर पर बात होगी।
रंधावा ने पायलट के अनशन को पहले पार्टी विरोधी गतिविधि बताया, फिर रणनीति बदली
सचिन पायलट के 11 अप्रैल के अनशन को लेकर प्रभारी सुखजिंदर सिंह रंधावा ने पहले कड़ा रुख अपनाया। बाद में सुर बदल गए। सुखजिंदर सिंह रंधावा ने सचिन पायलट के अनशन को पार्टी विरोधी गतिविधि करार देते हुए 10 अप्रैल की रात को ही लिखित बयान जारी किया था। उस बयान के बाद पायलट को नोटिस देने के कयास लग रहे थे, लेकिन राहुल गांधी के दखल के बाद और कर्नाटक चुनावों को देखते हुए पार्टी ने फिलहाल मामले को ठंडे बस्ते में डाल दिया है।
पायलट मामले में बीच का रास्ता निकाला 
पायलट मामले में दिल्ली में दो दिन चले बैठकों के दौर के बाद अब बीच का रास्ता निकाला गया। पायलट मामले में पार्टी फिलहाल कोई कदम नहीं उठाने जा रही है। फैसला लेने में देरी पहली रणनीति है, इसीलिए इस मसले को आगे खींचा जाएगा।
सुखजिंदर सिंह रंधावा ने सचिन पायलट मामले में अभी तत्काल फैसला नहीं होने को लेकर तीन दिन पहले भी साफ संकेत दिए थे। रंधावा ने कहा था कि अभी कोई फैसला नहीं हुआ है। रिपोर्ट भी नहीं दी गई है। वरिष्ठ नेताओं से सलाह मशविरा करके ही आगे बढ़ा जाएगा।
विधायकों के वन टू वन फीडबैक में पायलट नहीं आएंगे 
प्रदेश प्रभारी रंधावा सीएम और प्रदेााध्यक्ष के साथ विधायकों से आज वन टू वन फीडबैक ले रहे हैं। रंधावा के फीडबैक में सचिन पायलट नहीं आएंगे। आज टोंक जिले के विधायकों से ​वन टू वन बैठक का शेड्यूल है, लेकिन सचिन पायलट इसमें शामिल नहीं हो रहे हैं। सचिन पायलट आज शाहपुरा और खेतड़ी दौरे पर हैं। पायलट खेतड़ी में शहीद की प्रतिमा के लोकार्पण कार्यक्रम में शामिल होंगे। सभा को संबोधित करेंगे। आज के कार्यक्रमों से पायलट के फील्ड दौरों की शुरुआत मानी जा रही है।
ये भी पढ़ें
विधायकों से प्रभारी और सीएम की मीटिंग, नहीं आएंगे पायलट:वन टू वन बात कर मन टटोल रहे, घोषणाओं को वोटों में बदलने का चुनावी टास्क मिलेगा
सचिन पायलट मामले को एक बार फिर ठंडे बस्ते में डालने के बाद कांग्रेस अब विधायकों को चुनावी मोड में लाने की कोशिश में है। आज से कांग्रेस, निर्दलीय और समर्थक विधायकों से वन टू वन बातचीत कर उनका मन टटोल रहे हैं। कांग्रेस प्रभारी सुखजिंदर सिंह रंधावा, सीएम अशोक गहलोत और प्रदेशाध्यक्ष गोविंद सिंह डोटासरा विधायकों से एक एक करके बातचीत कर रहे हैं। कांग्रेस वॉर रूम में आज से तीन दिन लगातार बैठकों का दौर चलेगा। (पूरी खबर पढ़ें)